**Ομιλία Γενικού Διευθυντή**

**Ομοσπονδίας Εργοδοτών & Βιομηχάνων (ΟΕΒ),**

**κ. Μιχάλη Αντωνίου**

**στην 107η Συνέλευση του Διεθνούς Οργανισμού Εργασίας (ILO),**

**Γενεύη, 5 Ιουνίου 2018**

Αγαπητέ Πρόεδρε,

Επιθυμώ να αρχίσω την ομιλία μου συγχαίροντας τον Γενικό Διευθυντή του Διεθνούς Γραφείου Εργασίας και την ομάδα του για την Έκθεση αυτής της χρονιάς με τίτλο «ILO’s Women at Work Initiative».

Η συνεχιζόμενη ανισότητα μεταξύ ανδρών και γυναικών αποτελεί μια πραγματικότητα που δεν μπορεί να γίνει αποδεκτή. Παγκοσμίως, οι γυναίκες βρίσκονται μόλις κατά 70% στο εργατικό δυναμικό, σε σύγκριση με τους άνδρες, ενώ κερδίζουν περίπου 20% λιγότερα από τους άνδρες και συνήθως αποτελούν θύματα βίας ή παρενόχλησης στο χώρο εργασίας.

Η Έκθεση του Γενικού Διευθυντή αποτελεί υπενθύμιση για το ότι χρειάζεται να γίνουν περισσότερα και αναμένουμε να αξιολογήσουμε περαιτέρω τα ευρήματα και τις εισηγήσεις του.

Κυρίες και Κύριοι,

Ο κόσμος της εργασίας αλλάζει και αλλάζει γρήγορα.

Νέες τεχνολογίες διαγράφουν πλήρως υφιστάμενες βιομηχανίες και καινούργιες δημιουργούνται. Όροι όπως «big data» (μεγάλα δεδομένα) και «3D printing» (τρισδιάστατη εκτύπωση) αποτελούν πλέον μέρος του λεξιλογίου μας. Οι εξελίξεις στην τεχνητή νοημοσύνη, αυτοματοποίηση και ρομποτική ήδη μεταβάλλουν τον τρόπο με τον οποίο εργαζόμαστε.

Τα όρια ανάμεσα στον άνθρωπο, την τεχνολογία και τον φυσικό κόσμο γίνονται ολοένα και πιο θολά. Οι τρόποι αξιοποίησης των ευκαιριών και της μεγιστοποίησης του οφέλους από αυτές τις εξελίξεις, θα έπρεπε να βρίσκονται στην ατζέντα μας, και η ανισότητα θα έπρεπε να εξαφανιστεί προ πολλού. Δυστυχώς, κάτι τέτοιο δεν ισχύει, καθώς εξακολουθούμε να συζητούμε θέματα τα οποία είναι αυτονόητα.

Προκειμένου να πετύχουμε την ισότητα, η νομοθέτηση είναι χρήσιμη, αλλά όχι επαρκής.

Οι επιχειρήσεις χρειάζεται να κάνουν περισσότερα και οι εργοδοτικές οργανώσεις οφείλουν να ενθαρρύνουν πρακτικές και κανόνες οι οποίοι μπορούν να γεφυρώσουν και τελικώς να εξαλείψουν το χάσμα.

Αυτό είναι το ηθικό για να γίνει, το φυσιολογικό να γίνει και στο τέλος της ημέρας, αυτό είναι το επικερδές να γίνει, καθώς η ισότητα αποτελεί το θεμέλιο των ισχυρών επιχειρήσεων και τον ακρογωνιαίο λίθο των ανταγωνιστικών οικονομιών.

Εάν δεν αναγνωρίσουμε το πρόβλημα και να αλλάξουμε εμείς, δεν μπορούμε να φέρουμε την αλλαγή που επιθυμούμε.

Επιτρέψτε μου να σας αναφέρω μερικά μόνο βήματα από αυτά που η Ομοσπονδία Εργοδοτών και Βιομηχάνων (ΟΕΒ) κάνει τα τελευταία χρόνια: Αρχίσαμε με το να καταστήσουμε την ισότητα στο χώρο εργασίας ως μια από τις σημαντικότερες προτεραιότητές μας. Προς αυτή την κατεύθυνση, τροποποιήσαμε το Καταστατικό της ΟΕΒ καθιστώντας την Ισότητα μέρος της αποστολής μας.

Το 2004, υπήρξαμε ο πρώτος κοινωνικός εταίρος στην Κύπρο που ετοίμασε και εξέδωσε μεταξύ των επιχειρήσεων, Πρότυπο «Κώδικα Πρακτικής για την Πρόληψη της Σεξουαλικής Παρενόχλησης στο Χώρο Εργασίας».

Το 2012 αναπτύξαμε ένα Σύστημα Πιστοποίησης Ισότητας Φύλων, ως μέρος ενός Προγράμματος του Υπουργείου Εργασίας, σύμφωνα με το οποίο όσες επιχειρήσεις εφαρμόζουν την ίση μεταχείριση και τις αρχές ισότητας στη μισθοδοσία πιστοποιούνται ως «Εργοδότες Ισότητας».

Το 2014, ξεκινήσαμε το Πρόγραμμα Sound Labour Relations το οποίο συγχρηματοδοτείται από την Ευρωπαϊκή Ένωση και την κυπριακή Κυβέρνηση, μέσω του οποίου η ισότητα των φύλων στην εργασία προωθείται ενεργά.

Το 2016, μαζί με την Κυπριακή Ομοσπονδία Γυναικών Επιχειρηματιών Επαγγελματιών (ΚΟΓΕΕ), ξεκινήσαμε τα Βραβεία Γυναικείας Αριστείας, προκειμένου να προωθήσουμε θετικά πρότυπα και να πολεμήσουμε στερεότυπα για τις γυναίκες.

Συμμετέχοντας ενεργά στον αγώνα ενάντια των ανισοτήτων, συνειδητά καθιστούμε τους Εργοδότες μέρος της λύσης και θα εξακολουθήσουμε να λειτουργούμε με αυτό τον τρόπο και με όλα τα διαθέσιμα μέσα, σε στενή συνεργασία με το Διεθνές Γραφείο Εργασίας.

Διακεκριμένοι Αντιπρόσωποι,

Κυρίες και Κύριοι,

Δεν υπάρχει αμφιβολία ότι ο κόσμος της εργασίας στον πλανήτη μας, με την ανεκτίμητη συμβολή αυτού του Οργανισμού, βρίσκεται σε θεαματικά καλύτερη θέση απ’ ό, τι πριν 100 χρόνια και συνεχώς βελτιώνεται.

Παρόλα αυτά, η ανισότητα ανάμεσα σε άνδρες και γυναίκες στην εργασία αποτελεί μια συλλογική αποτυχία που πρέπει να αντιμετωπιστεί. Η ανισότητα λαμβάνει διαφορετικές μορφές, σε διαφορετικές χώρες και διαφορετικές εκφράσεις σε διαφορετικούς πολιτισμούς, ωστόσο ανεξαρτήτως με το πως εμφανίζεται, η ανισότητα είναι εξίσου επώδυνη για όσους υποφέρουν από τις συνέπειές της.

Ας καταστήσουμε το Women at Work Initiative του ILO ως ένα παγκόσμιο εργαλείο, για μια παγκόσμια αποκατάσταση, ενός παγκόσμιου λάθους.

Ευχαριστώ.